钦定古今图书集成/明伦汇编/宫闱典/第048卷 > 元宗梅妃
## 钦定古今图书集成/明伦汇编/宫闱典/第048卷 > 元宗梅妃

按唐曹邺《梅妃传》：“梅妃姓江氏，莆田人。父仲逊，世为
医。妃年九岁，能诵二南，语父曰：‘我虽女子，期以此为
志’。父奇之，名曰采𬞟。”开元中，高力士使闽粤，妃笄矣，
见其少丽，选归侍明皇，大见宠幸。长安大内，大明兴
庆三宫，东都大内、上阳两宫，几四万人，自得妃视如
尘上，宫中亦自以为不及。妃善属文，自比谢女，淡妆
雅服，而姿态明秀，笔不可描画。性喜梅，所居阑槛悉
植数株，上榜曰“梅亭。”梅开赋赏至夜分，尚顾恋花下
不能去，上以其所好，戏名曰“梅妃。”妃有《萧兰》《棃园》《梅
花》《凤笛》《玻杯》《剪刀》《绮窗》八赋。是时承平岁久，海内无
事，上于兄弟间极友爱，日从燕闲，必妃侍侧，上命破
橙往赐。诸王至汉邸，潜以足蹑妃履，登时退阁。上命
连宣报，言“适履珠脱缀，缀竟当来。”久之，上亲往命妃，
妃拽衣迓上，言胸腹疾作，不果前也，卒不至。其恃宠
如此。后上与妃斗茶，顾诸王戏曰：“此梅精也。赐白玉
笛，作《惊鸿舞》，一座光辉。斗茶今又胜我矣。”妃应声曰：
“草木之戏，误胜陛下。设使调和四海，烹饪鼎鼐，万乘
自有宪法，贱妾何能较胜负也？”上大悦。会太真、杨氏
入侍，宠爱日夺，上无疏意，而二人相疾，避路而行。上
尝方之英皇，议者谓广狭不类，窃笑之。太真忌而智。
妃性柔缓，亡以胜，后竟为杨氏，迁于上阳东宫。后上
忆妃，夜遣小黄门灭烛，密以戏马召妃至翠华西阁，
叙旧爱，悲不自胜。继而上失寤，侍御惊报曰：“妃子已
留阁前，当奈何？”上披衣抱妃，藏夹幕间。太真既至，问“梅精安在？”上曰：“在东宫。”太真曰：“乞宣至今日同浴温
泉。”上曰：“此女已放屏，无并往也。”太真语益坚，上顾左
右不答。太真大怒曰：“肴核狼籍，御榻下有妇人遗舄。
夜来何人侍陛下寝？懽醉，至于日出不视朝。陛下可
出见群臣，妾止此阁以俟驾回。”上愧甚，拽衾向屏，复
寝曰：“今日有疾，不可临朝。”太真怒甚，径归私第。上顷
觅妃所在，已为小黄门，送令步归东宫，上怒斩之。遗
舄并翠钿命封赐妃。谓使者曰：“上弃我之深乎？”使曰：
“上非弃妃，诚恐太真恶情耳。”妃笑曰：“恐怜我则动肥
婢情，岂非弃也？”妃以千金寿高力士，求词人拟司马
相如为《长门赋》，欲邀上意。力士方奉太真，且畏其势，
报曰：“无人解赋。”妃乃自作《楼东赋》，略曰：“玉鉴尘生，凤
奁香殄，懒蝉鬓之巧梳，闲缕衣之轻练。苦寂寞于蕙
宫，但凝思乎兰殿。信摽落之梅花，隔长门而不见。况
乃花心飏恨，柳眼弄愁，煖风习习，春鸟啾啾。楼上黄
昏兮，听凤吹而回首；碧云日暮兮，对素月而凝眸。温
泉不到，忆”拾翠之旧游。长门深闭，嗟青鸾之信修。忆
太液清波，水光荡浮。笙歌赏燕，陪从宸旒。奏舞鸾之
妙曲，乘画鹢之仙舟。君情缱绻，深叙绸缪。誓山海而
常在，似日月而无休。奈何嫉色庸庸，妒气冲冲。夺我
之爱幸，斥我乎幽宫。思旧欢之莫得，想梦著乎朦胧。
度花朝与月夕，羞懒对乎春风。欲相如之奏赋，“奈世
才之不工。属愁吟之未尽，已响动乎疏钟。”空长叹而
掩袂，踌躇步于楼东。太真闻之，诉明皇曰：“江妃庸贱，
以庾词宣言怨望，愿赐死。”上默然。会岭表使归﹐，妃问
左右﹐：“何处驿使来﹐，非梅使耶？”对曰：“庶邦贡杨妃果实
使来。”妃悲咽泣下。上在花萼楼，会驿使至，命封珍珠
一斛，密赐妃。妃不受，以诗付使者曰：“为我进御前诗
曰：‘柳叶双眉久不描，残妆和泪污红绡。长门自是无
梳洗，何必珍珠慰寂寥’。”上览诗，怅然不乐，令乐府以
新声度之，号《一斛珠》，曲名始此也。后禄山犯阙，上西
幸，太真死。及东归，寻妃所在不可得。上悲谓兵火之
后，流落他处。诏有得之，官二秩，钱百万，搜访，不知所
在。上又命方士飞神御气，潜经天地，亦不可得。有宦
者进其画真，上言似甚，但不活耳。诗题于上曰：“忆昔
娇妃在紫宸，铅华不御得天真。霜绡虽似当时态，争
奈娇波不顾人。”读之泣下，命模像刊石。后上暑月昼
寝，髣髴，见妃隔竹间泣，含涕障袂，如花朦雾露状。妃
曰：“昔陛下蒙尘，妾死乱兵之手，哀妾者，埋骨池东梅”
株傍。上骇然流汗而寤。登时令往太液池，发视不获，
上益不乐，忽悟“温泉汤池侧有梅十馀株，岂在是乎？”
上自命驾令发视，才数株，得尸，裹以锦裀，盛以酒槽，
附土三尺许。上大恸，左右莫能仰视。视其所伤，胁下
有刀痕。上自制文诔之，以妃礼易葬焉。